b'\n_START_ARTICLE_\nNarseh\n_START_PARAGRAPH_\nNarseh (tudi Narz), sasanidski vladar Perzije med 293 - 302, sin \xc5\xa0apurja I._NEWLINE_Pred prevzemom vlade je bil upravitelj satrapije na obmo\xc4\x8dju zahodnega Ku\xc5\xa1ana in vseh vzhodnih sasanidskih ozemelj. Leta 293 je z dr\xc5\xbeavnim udarom zru\xc5\xa1il brata Bahrama III. in kon\xc4\x8dal ve\xc4\x8dletno obdobje notranje nestabilnosti v Perziji, med katero je Rim postopoma prevzemal hegemonijo v vzhodnem Sredozemlju, ki jo je z voja\xc5\xa1kimi uspehi priboril \xc5\xa0apur I. Kot njegov sin je Narz obnovil ekspanzionisti\xc4\x8dno zunanjo politiko.\n_START_SECTION_\nSpopad z Rimljani\n_START_PARAGRAPH_\nPo petdesetletnem kaoti\xc4\x8dnem obdobju voja\xc5\xa1kih cesarjev je Rimu leta 284 zavladal Caius Aurelius Valerius Diocletianus oziroma Dioklecijan. Z vrsto reform je re\xc5\xa1il cesarstvo pred propadom in se lahko postavil po robu sasanidski Perziji. Na drugi strani je Narz takoj po prevzemu oblasti organiziral pohod v Sirijo, saj je pri\xc4\x8dakoval demoraliziranega nasprotnika, vendar se je u\xc5\xa1tel. Klju\xc4\x8dnega pomena za hegemonijo v vzhodnem Sredozemlju je bila Armenija, saj je predstavljala prehodno ozemlje med dr\xc5\xbeavama. Ko je zavladal Narz, je bila Armenija pod sasanidskim vplivom._NEWLINE_Dioklecijan je zato te\xc5\xbeil k pridobitvi Armenije pod rimski vpliv. Narz je ve\xc4\x8dkrat vpadel v Mezopotamijo in Sirijo, vendar je bil vedno pora\xc5\xbeen. Leta 297 se je odvijal odlo\xc4\x8dilen spopad. Narz je bil z vso vojsko v Armeniji, kjer se je pripravljal na ofenzivo na rimsko ozemlje. Dioklecijan ga je prehitel. Rimska armada, ki ji je poveljeval cezar Galerij, je tabor napadla in ga zasedla. Narz je pobegnil, toda Galerij je ujel njegovo dru\xc5\xbeino in zasegel dr\xc5\xbeavno zakladnico, s \xc4\x8dimer je ponovil podvig makedonskega kralja Aleksandra III., ko je leta 333 pr. n. \xc5\xa1t. v bitki pri Isu zajel tabor in dru\xc5\xbeino ahemenidskega vladarja Dareja III. Narz je bil prisiljen v pogajanja, saj je grozila splo\xc5\xa1na rimska ofenziva v Perzijo.'